《题戴武库山水图歌》
明代·刘溥

长笑司马迁，足迹半天下。
天下区区只九州，何乃中涂便回驾。
区仑拔地撑九天，地脉四走瓜蔓延。
星分棋布耸乔岳，千里万里相钩连。
元气胚浑异南北，荒服之外何茫然。
天山冷断黑楼雪，海国瘴隔苍梧烟。
大江西来汇百川，黄河触裂蛟龙渊。
长风吹涛卷高雾，扶桑咫尺眉睫边。
周王八骏不足贵，蹀躞弄影瑶池前。
何不驾飚轮，望八极，手握斗柄云中旋。
仙人骖紫鸾，一去不复返。
浩荡千古怀，尧舜事已远。
不如高卧读书楼，采芳摘秀春复秋。
六经为山道为海，稷禼伊傅期同游。
手掖疲癃登寿域，熙熙皞皞无时休。
况君少年饱经济，直上天门朝冕旒。
昔人文势君可敌，昔人事业君须惜。
吐我胸中五色奇，醉倚秋云写寒碧。

作者简介：苏州府长洲人，字原博。祖、父皆以医得官。宣德初，以善医授惠州局副使。后调太医院吏目。博通经史，精天文律历之学，亦善画工诗，与晏铎、王淮、汤胤绩、苏平、邹亮、蒋忠等号“景泰十才子”，常被推为盟主。有《草窗集》。